

**ประชุมสภาปฏิรูปแห่งชาติ ครั้งที่ ๖/๒๕๕๘ วันอังคารที่ ๒๗ มกราคม ๒๕๕๘**

วันอังคารที่ ๒๗ มกราคม ๒๕๕๘ เวลา ๐๙.๓๐ นาฬิกา ณ ห้องประชุมสภา ชั้น ๒ อาคารรัฐสภา ๑ โดยมีนายเทียนฉาย กีระนันทน์ ประธานสภาปฏิรูปแห่งชาติ เป็นประธานการประชุม โดยที่ประชุมสภาปฏิรูปแห่งชาติ ได้โดยเปิดให้สมาชิกสภาปฏิรูปแห่งชาติได้หารือท่านละ ๒ นาที จากนั้นเวลา ๑๐.๐๐ นาฬิกา นายคำนูน สิทธิสมาน กรรมาธิการยกร่างรัฐธรรมนูญ รายงานความคืบหน้าการยกร่างรัฐธรรมนูญ โดยระหว่างวันที่ ๑๒ – ๒๒ มกราคม ๒๕๕๘ คณะกรรมาธิการยกร่ารัฐธรรมนูญ ได้ยกร่างรัฐธรรมนูญ ดังนี้

บททั่วไป จำนวน ๗ มาตรา

**ภาค ๑ พระมหากษัตริย์ และประชาชน**

หมวด ๑ พระมหากษัตริย์ จำนวน ๑๘ มาตรา

หมวด ๒ ประชาชน

 ส่วนที่ ๑ ความเป็นพลเมืองและหน้าที่ของพลเมือง จำนวน ๔ มาตรา

 ส่วนที่ ๒ สิทธิ และเสรีภาพของบุคคล

 ตอนที่ ๑ บททั่วไป จำนวน ๖ มาตรา

 ตอนที่ ๒ สิทธิมนุษยชน จำนวน ๑๒ มาตรา

 ตอนที่ ๓ สิทธิพลเมือง จำนวน ๑๙ มาตรา

 ส่วนที่ ๓ การมีส่วนร่วมทางการเมือง จำนวน ๔ มาตรา

 ส่วนที่ ๔ การมีส่วนร่วมทางการตรวจสอบ จำนวน ๓ มาตรา

**ภาค ๒ ผู้นำการเมืองที่ดีและสถาบันการเมือง**

หมวด ๒ แนวนโยบายพื้นฐานแห่งรัฐ ๑๙ มาตรา

**ภาค ๓ หลักนิติธรรม ศาล และองค์กรตรวจสอบการใช้อำนาจรัฐ**

 **หมวด ๑ ศาลและกระบวนการยุติธรรม** **รวมทั้งสิ้น ๒๙ มาตรา**

ส่วนที่ ๑ บททั่วไป จำนวน ๑๒ มาตรา

ส่วนที่ ๒ ศาลรัฐธรรมนูญ จำนวน ๘ มาตรา

ส่วนที่ ๓ ศาลยุติธรรม จำนวน ๓ มาตรา

ส่วนที่ ๔ ศาลปกครอง จำนวน ๓ มาตรา

ส่วนที่ ๕ ศาลปกครอง จำนวน ๑ มาตรา

และรอพิจารณา ๑ อนุมาตรา และ ๑ วรรค

**- ๒ -**

ที่ประชุมได้รับทราบความคืบหน้าการดำเนินการของคณะกรรมาธิการยกร่างรัฐธรรมนูญ

 จากนั้น เวลา ๑๐.๔๕ นาฬิกา เป็นการเปิดอภิปรายทั่วไปเพื่อรับฟังความคิดเห็นของสมาชิกสภาปฏิรูปแห่งชาติ เรื่อง **จะทำอย่างไรเพื่อขจัดความเหลื่อมล้ำและสร้าง ความเป็นธรรมทางเศรษฐกิจและสังคมเพื่อการพัฒนาอย่างยั่งยืน** โดยสมาชิกฯ ได้อภิปรายกันอย่างกว้างขวาง สมาชิกฯ มองว่าความเหลื่อมล้ำในสังคมไทยถือเป็นเนื้อร้ายมายาวนานซึ่งปัญหาเกิดจากการรวมศูนย์อำนาจไว้ที่ส่วนกลางมากเกินไป กฎหมายบางฉบับมีปัญหากับที่ทำกินและประกอบอาชีพ ดังนั้นต้องกระจายอำนาจสู่ท้องถิ่น มีการตั้งเป้าหมายของการกระจายรายได้อย่างเป็นรูปธรรม สำหรับปัจจัยสำคัญอันดับแรกต้องปฏิรูปการศึกษา สุขภาพ และการบริการด้านสาธารณสุขให้ทุกคนมีความเท่าเทียมกัน และเข้าถึงได้ จึงนำมาสู่อาชีพที่สมบูรณ์ เพื่อลด ความเหลื่อมล้ำ นอกจากนี้ ยังเสนอให้สำนักงานสถิติแห่งชาติ ได้วิเคราะห์ข้อมูลของความเหลื่อมล้ำในแต่ละพื้นที่จะสามารถแก้ปัญหาได้ตรงจุด การลดความเหลื่อมล้ำในการเข้าถึงข้อมูลข่าวสารต่างๆ โดยการจัดการเทคโนโลยี และหาทางเพิ่มช่องทางในการสื่อสาร เพื่อให้ประชาชนเข้าถึงข้อมูลและเป็นเพิ่มการรับรู้ข้อมูลข่าวสารอย่างยั่งยืนและเสมอภาค เตรียมพร้อมประชาชนให้พร้อมในการรับรู้ข่าวสาร และเลือกรับข้อมูลข่าวสารในสื่อต่างๆ และการใช้อุปกรณ์และเทคโนโลยีการสื่อสาร สื่อมวลชนคือห้องเรียนของสังคม ดังนั้น สื่อมวลชน จึงควรจะมีข้อมูลข่าวสารในสิ่งที่เป็นประโยชน์ต่อสังคม เพื่อช่วยลดความเหลื่อมล้ำในสังคมไทย การก่อตั้งวิสาหกิจชุมชน (Social Enterprise) จะช่วยแก้ปัญหาความเหลื่อมล้ำได้อีกทาง การทำการเมืองให้มั่นคง เศรษฐกิจ ให้มั่งคง และสังคมให้ยั่งยืน จะช่วยลดปัญหาความเหลื่อมล้ำได้

 ในเรื่องของความเหลื่อมล้ำทางเศรษฐกิจและสังคมนั้น ต้องยอมรับว่า กฎหมายส่วนใหญ่ที่กว่าจะออกมาต้องผ่านกระบวนการพิจารณาอย่างละเอียดรอบคอบ แต่สิ่งที่เป็นปัญหาของกฎหมาย คือ เรื่องของการบังคับใช้ ซึ่งปัญหาเรื่องนี้มีอยู่ในทุกภาคส่วน ไม่เว้นแม้กระทั่งในวงการกระบวนการยุติธรรม เช่น วงการตำรวจ นอกจากนี้ สมาชิกคนอื่น ๆ ยังมีการเสนอให้ลดความเหลื่อมล้ำในการกระจายอำนาจ การส่งเสริมอาชีพการสร้างรายได้ ให้ประชาชนได้เข้าถึงอีกด้วย เศรษฐกิจพอเพียงควรทำให้เป็นรูปธรรม ต้องแก้ที่ปัญหาโครงสร้างของประเทศ เน้นให้มีการกระจายอำนาจ ป้องกันมิให้ทุนนิยมสามานย์เข้ามาทำลายระบบในประเทศไทย ปรับระบบงบประมาณให้มีความเหมาะสมกับแต่ละพื้นที่ ควรมีงบลดความเหลื่อมล้ำ โดยคำนึงถึงจำนวนประชากร พื้นที่ ในจัดทำงบประมาณ ลดความเหลื่อมล้ำด้านเงินเดือนของคนที่จบอาชีวศึกษา หรือจบด้านวิชาชีพที่ไม่ได้จบปริญญา เพื่อให้มีบุคคลไปเรียนอาชีวศึกษามากยิ่งขึ้น เสนอให้มีการกระจายอำนาจอย่างเท่าเทียม ทั้งนี้มิติของความเหลื่อมล้ำไม่ได้มีเฉพาะด้านเศรษฐกิจ แต่รวมถึงการจัดสรรทรัพยากรธรรมชาติและที่ดิน โดยเฉพาะที่ดินในป่า เช่น กรณีที่ชาวบ้านถูกศาลตัดสินว่ามีความผิด เมื่อตัดต้นยางที่อยู่ในป่า ทั้งที่ชาวบ้านอยู่ในพื้นที่ดังกล่าวก่อนการประกาศพื้นที่อุทยาน เป็นต้น ปัญหาดังกล่าวเกิดจากความไม่สอดคล้องของกฎหมายต่างๆ ที่เกี่ยวข้อง เช่น

**- ๓ -**

พ.ร.บ. รัฐธรรมนูญ และมติครม. ฉะนั้นควรระบุให้ชัดเจนว่าชาวบ้านที่อยู่ในป่า มีสิทธิในการจัดสรรทรัพยากรหรือไม่ ถ้าหากมีสิทธิตามกฎหมาย ขอบเขตของการบริหารจัดการอยู่ตรงไหน จะได้ไม่เกิดปัญหาในลักษณะนี้อีกต่อไป ลดความเหลื่อมล้ำทางรายได้ ที่เกิดจากรัฐเลือกที่จะอุ้มธุรกิจกลุ่มหนึ่ง แทนที่จะสนับสนุนเกษตรกร ที่เป็นรากฐานของประเทศ การพัฒนา ๕๐ ปี ที่ผ่านมาการถ่ายโอนทรัพยากรจากส่วนบนสู่ส่วนล่างไม่เคยเกิดขึ้นจริง ความร่ำรวยของคนระดับบน เกิดจากการหยิบฉวยทรัพยากรธรรมชาติไปสร้างผลประโยชน์แก่ตนเอง ในรูปแบบของสัมปทาน ซึ่งพิจารณาจากตัวเลขการให้สัมปทาน เช่น เหมืองแร่ หลุมน้ำมัน ฯลฯ แม้จะมีตัวเลข ที่เพิ่มขึ้น แต่หากเทียบรายได้ภาษีส่วนนี้ กับภาษีอื่นๆ ทั้งระบบ จะพบว่ามีร้อยละ ๒.๕ เท่านั้น อีกทั้งยังสร้างมลภาวะให้กับประชาชน ฉะนั้นหากต้องการสร้างความมั่งคั่งให้กับประชาชน จะต้องให้ประชาชนมีอำนาจในการจัดสรรทรัพยากรในส่วนนี้ การลดความเหลื่อมล้ำจะต้องเริ่มจาก ภาคธุรกิจเอกชน เพราะรายได้กระจุกอยู่ในส่วนนี้ ซึ่งกระจายไปยังสังคมในรูปแบบภาษี การลงทุน และกิจกรรมแสดงความรับผิดชอบต่อสังคม ฉะนั้นภาคเอกชนควรสร้างความร่วมมือกับภาคธุรกิจในการพัฒนาสังคมร่วมกัน เนื่องจากในอดีตมีเพียงภาครัฐที่ร่วมมือกับภาคธุรกิจ จึงยังไม่สามารถสนองความต้องการของประชาชนได้ ทั้งนี้ไม่เชื่อในแนวคิดต่างฝ่ายต่างชนะ เพราะจะต้องมีผู้ได้ประโยชน์ เสียประโยชน์ ซึ่งขึ้นอยู่กับการเจรจาต่อรอง

 ที่ประชุมเห็นชอบกับข้อความเห็น ข้อสังเกต และข้อเสนอแนะของสมาชิกฯ ด้วยคะแนน ๒๐๒ เสียง โดยส่งต่อไปยังคณะกรรมาธิการที่เกี่ยวข้องต่อไป

 ปิดประชุมเวลา ๑๕.๒๖ นาฬิกา

\*\*\*\*\*\*\*\*\*\*\*\*\*\*\*\*\*\*\*\*\*\*